Borg skop Saracens onder alie | Netwerk24
14 Februarie 2020 07:53
In die nadraai van die Engelse spogrugbyklub Saracens wat aan die einde van die seisoen uit die Premierliga gerelegeer word, het een van sy hoofborge ook besluit om die pad te vat.
'n Aansig van Saracens se stadion, Allianzpark. Foto: Getty Images
Die Duitse versekeringsmaatskappy Allianz het volgens die BBC aangekondig dat hy sy bande aan die einde van die seisoen met Saracens gaan verbreek. Dit volg nadat die klub skuldig bevind is daaraan dat hy die reëls met betrekking tot die salarisse van spelers oortree het.
Allianz was sedert 2012 'n borg van die huidige Premierliga-kampioen en het onder meer die titelregte vir die span se stadion in Londen besit. Die borgskap sou aanvanklik tot aan die einde van 2021 van krag wees, maar die twee partye het saam besluit om dit 'n jaar voortydig te beëindig.
Die Engelse haker Jamie George, een van 'n string internasionale spelers op Saracens se boeke, het intussen volgens Reuters gesê dat hy nêrens heen gaan nie en dat hy steeds vir Saracens gaan speel.
"Dit is moeilik en almal is in 'n ander situasie. Ek is baie seker dat ek sal aanbly, maar ek sal verseker volgende jaar steeds rugby speel. Ek het nog nie met die ander ouens gepraat nie, maar vir my is dit 'n persoonlike ding," sê George.
Die toekoms van sterre soos Owen Farrell, Maro Itoje, Billy Vunipola en Mako Vunipola is steeds duister. – Sportredaksie